**Ο Βασιλιάς Λυκούργος και η Βασίλισσα Διοδώρα στην πόλη «Νέο Περιβάλλον»**

Δάσκαλος: Είναι έτοιμα τα σκηνικά για τη μεγάλη μέρα που θα έρθει ο Βασιλιάς Λυκούργος στην Πόλη μας; Έχετε ετοιμάσει τη μεγάλη αίθουσα για τη γιορτή; Τα πανό για τη διαμαρτυρία έξω από το Δημαρχείο της πόλης είναι έτοιμα;

Εβελίνα, η μαθήτρια λιονταρίνα: Δάσκαλε είναι σχεδόν όλα έτοιμα. Μαζεύουμε κάποιες τελευταίες τροφές για τα αδέσποτα ζώα της γειτονιάς, χρήματα να πληρώσουμε τους κτηνιάτρους και ρούχα και παπούτσια για όλους τους άστεγους της πόλης. Ως το βράδυ θα τα έχουμε τελειώσει όλα.

Ματθίλδη, η μαθήτρια τίγρη: Έτοιμο και το πρόγραμμα για τη διαμαρτυρία ενάντια σε όλους εκείνους που κρατούν αιχμάλωτα ζώα. Ελάτε όλοι εδώ να ξεκινήσουμε πρόβες. Πού είναι η Γη και η Ειρήνη; Εκείνες ξεκινούν τον χορό. Όλοι στις θέσεις σας και ήχος, φώτα, μουσική και ξεκινάμε!

Τότε η καμηλοπάρδαλη, φορώντας μια κάτασπρη στολή που τόνιζε ακόμη περισσότερο την ομορφιά της, ανέβηκε στη σκηνή για να υποδυθεί την Ειρήνη.

Ειρήνη: Ειρήνη είναι να κάνεις καινούριους φίλους, να διατηρείς καθαρή τη θάλασσα για όλα τα ψάρια και να μην λερώνεις τις ακτές με τα σκουπίδια σου. Ειρήνη είναι να ακούς διαφορετικά είδη μουσικής, να βοηθάς τον διπλανό σου, να ζητάς συγνώμη όταν πληγώνεις, άθελά σου, κάποιον.

Ειρήνη είναι να διαβάζεις βιβλία, να ταξιδεύεις, να γνωρίζεις νέους τόπους και ανθρώπους, να σκέφτεσαι αυτούς που αγαπάς, να χαρίζεις τα πράγματα που πια δεν χρειάζεσαι.

Ειρήνη είναι να φυτεύεις ένα δέντρο, να μοιράζεσαι ένα γεύμα, να χαζεύεις τη βροχή και το χιόνι, αλλά και τον λαμπερό ήλιο, να διατηρείς τη Φύση καθαρή και να αγκαλιάζεις τους φίλους σου.

Ειρήνη είναι να έχουν όλοι αγάπη και μια οικογένεια, ειρήνη είναι να καλλιεργείς έναν κήπο, να κοιμάσαι ήρεμος, να μαθαίνεις ξένες γλώσσες, να υπάρχει άφθονο φαγητό και καθαρό νερό για όλους.

Ειρήνη είναι να ζεσταίνεις με τις λέξεις σου αυτούς που αγαπάς, να κάνεις ευχές στα αστέρια, να είσαι διαφορετικός από τους άλλους, μα να νιώθεις καλά με τον εαυτό σου, και να βοηθάς όπου και όσο μπορείς. Ειρήνη είναι να είσαι ελεύθερος.

Τότε το γουρούνι μαζί με τον σκαντζόχοιρο, φορώντας τις εκπληκτικές στολές τους, για τις οποίες δεν κακοποιήθηκε μήτε άνθρωπος μήτε ζώο, περήφανοι ανέβηκαν τη σκηνή για να μιμηθούν τη Γη και το Περιβάλλον.

Γη: Θέλω να με φροντίζουν οι άνθρωποι, γιατί πρέπει να μάθουν ότι ακόμη και τα πιο μικρά πράγματα κάνουν τη μεγάλη διαφορά. Θέλω να σέβονται τα δάση μου επειδή μας χαρίζουν οξυγόνο και στιγμές ξεγνοιασιάς. Θέλω να μην ξεχνούν πως εκεί κατοικούν ζώα και πως το δάσος είναι το ήσυχο και ασφαλές σπίτι τους. Θέλω να υπάρχει ισότητα και δικαιοσύνη ανάμεσα στους λαούς που κατοικούν πάνω μου και σεβασμός στη διαφορετικότητα.

Περιβάλλον: Θέλω να χρησιμοποιούν και τις δύο όψεις χαρτιού για να γράψουν. Θέλω να χρησιμοποιούν υφασμάτινες σακούλες για τα ψώνια τους. Θέλω να κλείνουν τη βρύση όσο βουρτσίζουν τα δόντια τους και να χρησιμοποιούν όσο γίνεται λιγότερο νερό όταν κάνουν μπάνιο, καθώς υπάρχουν και άνθρωποι που δεν έχουν καθόλου νερό. Θέλω να διατηρούν τις θάλασσες και τις ακτές καθαρές, γιατί είναι το σπίτι των ζώων που κατοικούν μέσα σε αυτή.

Θέλω να κυκλοφορούν όσο γίνεται περισσότερο με τα μέσα μαζικής μεταφοράς και με το ποδήλατό τους ή με το ηλεκτρικό τους πατίνι, γιατί δεν θέλω να μολύνουν άλλο το περιβάλλον, αλλά να προσπαθούν να χρησιμοποιούν όσο γίνεται πιο οικολογικούς και εναλλακτικούς τρόπους για τη μεταφορά τους, γιατί αγαπάω τα αστέρια και θέλω ο ουρανός να είναι καθαρός, να τα βλέπω να λαμπυρίζουν.

Δεν θέλω να πετούν το φαγητό που τους περισσεύει στα σκουπίδια, αλλά να το χαρίζουν σε εκείνους που δεν έχουν καθόλου.

Δεν θέλω να ξεχνούν ποτέ να κλείνουν το φως όταν δεν το χρειάζονται, όπως και όλες τις ηλεκτρικές συσκευές, για να εξοικονομούν ενέργεια και έτσι να είναι αρκετή για όλους. Θέλω να λένε «όχι» σε είδη μιας χρήσης όπως πλαστικές σακούλες, να μειώνουν τα προϊόντα που χρησιμοποιούν και τα απορρίμματα τους, να ξαναχρησιμοποιούν σκεύη φαγητού, πετσέτες, τσάντες, να κομποστοποιούν φλούδες φρούτων και λαχανικών, κλαδιά κ.τ.λ., θέλω να ανακυκλώνουν συσκευασίες, το χαρτί, τις μπαταρίες, τα ρούχα και όσα άλλα γνωρίζουν ότι ανακυκλώνονται.

Αφού είχαν παρουσιαστεί όλοι οι ηθοποιοί που μιμούνταν το περιβάλλον και τα στοιχεία του, πλησίαζε η ώρα που έπρεπε να αλλάξουν άμεσα τα σκηνικά για να τελειώσει η παράσταση. Και να στήσουν ένα ανοιξιάτικο σκηνικό που πραγματικά δεν πίστευε κανείς από τους θεατές στα μάτια του. Πόση μαγεία αλλά και πόσες ώρες δουλειάς χρειάστηκαν, άραγε, για να ολοκληρωθεί αυτό το αριστούργημα! Μια πελώρια αρκούδα στον ρόλο του Λυκούργου και μια τσαχπίνα αντιλόπη στον ρόλο της Διοδώρας ήταν πανέτοιμοι να ανέβουν στη σκηνή και να δώσουν το σύνθημα για να ακουστεί το πιο μελωδικό τραγούδι με μουσική που θα έφτιαχναν οι ίδιοι οι ηθοποιοί με τους ήχους του σώματός τους αλλά και με αυτοσχέδια μουσικά όργανα που τα περισσότερα ήταν ακόμη και μεταλλικά σκεύη κουζίνας!

Τον κόσμο ν'αλλάξεις ήρθε η ώρα να σκεφτείς

αρκεί να πιστέψεις πως και μόνος σου μπορείς

δώσε το σύνθημα να γίνει η αρχή

για ένα περιβάλλον που μοσχοβολά ζωή

Κλείσε τα μάτια και ταξίδεψε στη γη

δες τι χρειάζεται και κλείσε την πληγή

θάλασσες καθαρές κι αέρας που φυσά

φέρνει οξυγόνο φέρνει αρώματα πολλά

Τον κόσμο ν'αλλάξεις ήρθε η ώρα να σκεφτείς

αρκεί να πιστέψεις πως και μόνος σου μπορείς

δώσε το σύνθημα να γίνει η αρχή

για ένα περιβάλλον που μοσχοβολά ζωή.

Διάβασε μάθε πως φυτεύουμε ζωή

το πράσινο σώζει την ατμόσφαιρα στη γη

πέτα λιγότερα και όχι πλαστικά

προστάτευσε δάση από φωτιές και χημικά .

Τον κόσμο ν'αλλάξεις ήρθε η ώρα να σκεφτείς

αρκεί να πιστέψεις πως και μόνος σου μπορείς

δώσε το σύνθημα να γίνει η αρχή

για ένα περιβάλλον που μοσχοβολά ζωή.

Θυμήσου πως μόνο ένας ένας και μαζί

κάθε μια πράξη μας αλλάζει τη ζωή

μπλέ κάδους να γεμίσει η κάθε γειτονιά

νερό κι οξυγόνο τα πολύτιμα αγαθά .